A Valóság, Hit és Lélek rejtett csodája

Zàn Coaskòrd

2018

Publio Kiadó

www.publio.hu

Minden jog fenntartva!

Első borító: Barcsik Géza

Hátsó borító: Garamvölgyi Gábor

Korrektúra: Vörös Eszter

Hálával és örök szeretettel

Editnek, Viktóriának és Sebestyénnek

Köszönetnyilvánítás

Oly sok ember és barát hatott erre a könyvre, hogy külön köszönet nekik, amiért életutunk során

találkoztunk.

Szintúgy köszönettel tartozom zenekarbeli barátaimnak, akikkel átélhettem szilaj, egyben

kalandos fiatalságunk lenyűgöző, és korlátlan szabadságát, továbbá hogy létrehozhattunk egy olyan

egyedi, spontán megvalósuló, szuggesztív és szabad zeneteremtési folyamatot, amely a zenekar

egyedülálló és rendkívüli találmánya.

A legnagyobb hálámat és szeretetemet feleségemnek, Editnek fejezem ki, aki mindenben

támogat.

Az Életnek pedig köszönöm nagyszerű gyermekeimet, és hogy Viktóriának és Sebestyénnek is

ajánlhatom ezt a könyvet, akik szintén támogattak és életvitelükkel inspiráltak az írásra.

ELŐSZÓ

Az ember szereti keresni és meglelni a csodákat. Ez talán abból is fakadhat, hogy úgy érezzük, az

élet sokkal több lehetőséget tartogat számunkra, mint aminek jelen pillanatban a tudatában

vagyunk, és amit képesek vagyunk megélni. Ezt a természetes vágyat mégis elfojtja bennünk a mai

rohanó élettempó és a pénzéhes, önző globalizációnak való megfelelés óhaja. Pedig nagyon

egyszerűnek tűnik ennek a varázsnak a megtapasztalása.

Ez a könyv a csodáról szól, mégpedig egy hazai underground zenekar hátrahagyott varázsának

magyarázatán keresztül. Ez pedig egy olyan, általuk megteremtett és felszínre hozott, különleges

lelki és szellemi szabadságélményt nyújtó, performansz jellegű zenealkotáson keresztül valósult meg,

amely talán először ösztönösen, majd egyre tudatosabban került előtérbe. Talán kijelenthető, hogy a

zenei életben az ilyen különleges lelki azonosulási élményt kiváltó, belső képalkotáson alapuló

szuggesztív, szabad zeneteremtés a zenekar egyedülálló és világraszóló találmánya.

A csoda tulajdonképpen ott szunnyad a világban és bennünk, csak meg kell lelnünk, működésbe

kell hoznunk, és hatássá kell változtatnunk.

Életünk és a világ teli van nagyon egyszerű és mindenki által érzékelhető szépséggel. Ezek

önmagukban olyan csodák, amelyeket sok ember természetesnek vesz, és egyszerűen átlépi, ugyanis

ahhoz, hogy ezeket átéljük, elengedhetetlen még egy belső, varázslatos energia, amely egyébként

szintén mindenkiben ott rejtőzködik. Ez a bennünk lévő forrás pedig lehetőséget ad arra, hogy

átélhető legyen a pillanat varázsa, illetve, hogy az ember gyermeki rácsodálkozással vegye észre az

élet látszólag jelentéktelen és apró csodáit.

Ilyen kis dolog lehet például egy katartikus zene vagy előadás meghallgatása, de hasonlóan egy

művészeti alkotás átélésének élménye, a napkelte ragyogása, vagy az éjszakai csillagos égbolt

varázsa, a madárdal vagy a bálna hangja, és nem utolsó sorban egy ablaküvegen lepergő esőcsepp,

egy arcon legördülő könnycsepp vagy egy mosoly is.

A külvilág és belsőnk megfelelő működésének egysége biztosítja azt a lelki egyensúlyt és

potenciált, amellyel életünk kiteljesedhet és szerethetővé válhat.

Amennyiben ezt a bennünk rejlő lelki energiát alkotásra használjuk, akkor azt tapasztalhatjuk,

hogy hatalmas és maradandó dologgá, azaz csodává válhat, mert képes megváltoztatni a valóságot, a

hitünket, ami ezáltal megváltoztathatja életünket és esetleg a világot is. Gondoljunk csak az ősi

kultúrák mai lenyomataira.

Ennek a csodának a megtapasztalásához vezető utat próbálom az olvasó elé tárni egy

underground zenekarral létrehozott és megtapasztalt élmény alapján.

BEVEZETÉS

Ezt a könyvet egy olyan zenekar egyik alapító tagjaként írtam, amelynek nevét a tagok nevével

együtt szándékosan nem fogom említeni, ugyanígy a velük összefüggésben megjelenő performansz

jellegű színházi csapat és egyéb személyek esetében sem. Mivel nem sok hazai médiatámogatást

kapott ez az underground csoportosulás, sem az 1980-90-es években, sem utólag, úgy gondoltam,

hogy ebben a magamutogató celebvilágban ezzel az apró fogással én is megadom a kegyelemdöfést,

és meglehet, hogy így pont az ellenkezőjét érem el. Az idő múlásával egy ősi mexikói mondás tűnik

igazolódni: „Megpróbáltak eltemetni bennünket, de nem tudták, hogy magok vagyunk.”

Ennek ellenére úgy gondolom, hogy az olvasók nyilván rá fognak jönni, kikről is van szó. A

magyarországi negatív médiakampány ellenére a zenekar tevékenysége a hazai sikereken kívül főleg

Nyugat-Európában, de világviszonylatban is elismerő visszhangot keltett az underground és más

zenei fórumokon. A zenekart sokszor és sokféleképpen próbálták és próbálják besorolni különféle

zenei stílusokba, azonban ezek a próbálkozások mind kudarcot vallottak. Egyetlen zenei irányzatot

sem követtünk ugyanis, ezzel ellentétben egy új és járatlan utat választottunk, amelynek lényege egy

különleges lelki élmény megteremtése és átadása volt.

A könyv megírásához az adta a kezdő motivációt, hogy megtaláltam a régi jegyzeteimet és

feljegyzéseimet, amelyek akkor születtek, amikor a sikeres koncertjeinket követően a zenéléssel

kapcsolatos különös élményeimet próbáltam megfejteni, és az átélt hatások magyarázatát kerestem.

Ezeket az akkor papírra vetett sorokat próbáltam a mai rálátásommal csokorba szedni és

összefüggéseiben tárgyalni.

A munkához a zenekarral átélt több évtizedes élményeimet és az utólag bennem feldolgozódott

gyakorlati pszichológiai tapasztalásokat vettem alapul, majd ezek segítségével tettem kísérletet a

hatékony alkotási folyamat megvalósítására vonatkozó következtetések megfogalmazására.

Mégpedig azzal a céllal, hogy rávilágíthassak – elsősorban a fiatal generáció részére – olyan belső

képességeinkre, agyműködésünk megértésére, fejlesztésére, amelyek kihasználásával új

perspektívák nyílhatnak életünkben.

Fontosnak tartom itt kiemelni, hogy a könyvben többször említett zenekarról és a későbbiekben

bemutatandó rituális mozgásszínházról kizárólag az 1980-as években történtek összefüggésében

beszélek, azaz az abban az évtizedben elért sikerek és eredmények képezik a könyv hátterét.

Számomra ez az időszak volt az, amikor igazán új és meghatározó alapokat teremtett a zenekar,

ugyanakkor a legmegrendítőbb koncertélményeket tudta nyújtani. Ezt a közönség létszáma is

igazolta, hiszen volt olyan koncertünk, ahol többezres volt a látogatottság.

Hangsúlyozni kívánom, hogy ezt a könyvet nem tudományos szakirodalomnak szántam, hanem

olyan irodalmi műnek, amely az átélt élményeimet és ezek magyarázatát adja közre, éppen ezért

nem mellékeltem irodalomjegyzéket. Nem volt szándékomban a vonatkozó szakmai álláspontokat és

eredményeket sem megcáfolni, sem megerősíteni. Saját élményekből levonható következtetéseim

alapján próbálok rámutatni olyan belső utakra, amelyek bennünk léteznek, és mechanizmusuk még

nem igazán került ilyen módon kellőképpen megvilágításra. A könyvben leírtak a zenekarral átélt

éveket követően érlelődtek meg bennem, és saját szemszögemből, illetve értelmezésemmel

fogalmaztam meg. Természetesen kerestem azokat a csatornákat és információforrásokat, ahol

utána tudok keresni az adott témáknak, és ezek feldolgozásával alakult ki, majd fogalmazódott meg

egy olyan kép a belsőnk működésével kapcsolatban, amelyet ebben a könyvben próbálok közreadni

egy sajátos művészeti út lenyomata alapján. Talán itt érdemes megemlítenem, hogy belső

indíttatásból mostanra kaptam meg azt a sugallatot, amely jelezte számomra, hogy talán érdemes

megírnom ezt a könyvet, és rávilágítani a belső lelki energiánk és agyunk működésének kapcsolatát

jellemző hatások érdekes viszonyára.

Zenei pályafutásunk során sokszor és sokféleképpen érintett meg a transzállapot és a hipnózis

sugallata. Először észrevétlenül éltük át ezeket az élményeket, majd egyre tudatosabban kezdtük

figyelni és értelmezni működésüket, illetve bűvös erejüket. Végül úgy döntöttem, hogy erről a

csodálatos belső forrásról próbálok a gyakorlati tapasztalatok alapján képet adni. Úgy vélem, a tudás

megszerzésének leghatékonyabb és egyben legtermészetesebb módja a megtapasztalás. Kiemelném,

hogy a könyvben tett következtetések és megfogalmazott elvek nem feltétlenül egyeznek és

igazodnak az ide vonatkozó hazai és nemzetközi szakmai álláspontokhoz, amelyeket mellesleg

felhasználtam a tapasztalataim kiegészítéséhez és magyarázatához. Ugyanakkor megállapítható az

is, hogy ezen a területen igen eltérő és egymásnak ellentmondó szakirodalmak is találhatók.

Nagyon fontosnak tartom a mai fiatalság egyre erősödő fogékonyságát a belső, archaikus és

tiszta lelki dolgok iránt, valamint a korlátlan belső szabadság megélésének igényét, amely a

lelkünkben és a szívünkben olyan energiákat kelt életre, amelyek képesek átadódni más

embertársainknak is. Emellett életünkben igen izgalmas kaland az agyunk működésének,

kihasználásának megtapasztalása, és mentális erőforrásaink felderítése, illetve működésbe hozatala.

Talán ezek azok a fontos mérföldkövek, amelyek alapot szolgáltattak ahhoz, hogy a zenekarral töltött

közel húsz év szellemi és lelki tapasztalatait a saját szemszögemből összefoglalva, egy különleges

kulcsként, mint egy igen hasznos és életünket meghatározó hagyatékot közre tudjam adni.

Hogy jobban érzékeltessem egy őszinte és manipulálatlan, emberi játszmáktól mentes világ –

amúgy egyre erősebben jelentkező – szükségességét, röviden képet adok azokról a visszahúzó

erőkről, amelyek a mai világunkban személyiségünket negatív irányba terelik. Az érdekes ebben a

dologban az, hogy ezek a manipulált negatív erők pontosan ugyanazt a forrást használják fel,

amelyet ez a hagyaték hordoz, de talán ennek ellenére, rávilágítva a működés lényegére, megfelelő

erőt és motivációt kaphatunk életünk és emberi kapcsolataink pozitív irányba történő

elmozdításához.

Az archaikus delejes, varázslatos tudás alkalmazását és annak működését tudatosan, többször és

több formában mutatom be, ami talán ismétlésnek tűnhet, de ezt azzal a szándékkal teszem, hogy

ezzel is elősegítsem a jobb megértést, és erőteljesebben felhívjam a figyelmet szunnyadó jelenlétére

mindennapi életünkben, amely csak egy szikrára vár, hogy lavinaszerűen megindulva kifejthesse

hatását. Ennek során a belső képalkotás és a hipnózis működésének átélése és annak magyarázata is

többször és több formában előkerül a könyvben, ám nem mindig ugyanúgy, hanem rendre más

összefüggésekben próbálok rávilágítani ugyanazoknak a pszichológiai és belső mechanizmusoknak a

működésére. Hasonlóan, ahogy mindennapjainkat éljük: ismétlődnek a percek, az órák, a napok és az

évek, amelyek talán monoton módon követik egymást, mégis egy ünnepi pillanat varázsának átélése

és érzékelése különbözővé és ezáltal érdekesebbé, teljesebbé tudja tenni életünk folyamatát.

Talán minden ember életében eljön az a pillanat, amikor átérezheti a szerelem elsöprő erejét,

vagy például azt a súlyos lelki terhet, amelyet valamelyik szerettünk elveszítésével kell elviselnünk.

Ezek jó példák azokra a meghatározó lelki működéseinkre, amelyek mindennapjaink során is

érhetnek bennünket. Ezeken keresztül érezheti mindenki, hogy a lelki átélés egészen különös hatást

képes kiváltani belőlünk. Ez az érzés egészen más, mint a hétköznapi életünk során tapasztalt öröm

vagy bánat, mivel jóval mélyebb és megrázóbb hatást képes kiváltani belőlünk.

Megpróbálom a művészeti tevékenység pontosabb, folyamatcentrikus definícióját és

magyarázatát belső működési mechanizmusaink mélyebb feltárásával megadni.

Egy mély lelki megélést és katartikus élményt képesek vagyunk magunkban és másokban is

előidézni. Ez a képesség néhányunkban tudattalanul is megteremtődik, de tudatosan is

törekedhetünk ennek a korlátlan energiaforrásnak az elsajátítására és ezzel életünk lehetőségeinek

kiterjesztésére.

A könyv egyik újszerűségének tartom, hogy sajátos módon mutat rá az emberi agy speciális

relativitáselmélet szerint történő működésének lehetőségeire. Ezzel talán sikerül utat és hidat találni

a tudományos megközelítéseken alapuló leíró és értelmező megismerésünk, gondolkodásunk és az

olyan transzcendens megközelítések és tapasztalások között, amelyek kezeléséhez és

értelmezéséhez át kell lépnünk hétköznapi határainkat.

Egy adott pillanat varázsát a hatás adja, amelyet lelkünk közvetít és ad át tudatunknak. Hatást

pedig az ősi delejes tudás elsajátításával és alkalmazásával érhetünk el. Ennek a folyamatnak a

részletes kifejtésére a továbbiakban teszek kísérletet.

Manipulált tömeghipnózis – a tudat befolyásolása

Az élet minden területén, legyen az tudomány vagy kultúra, megfigyelhető jelenség, hogy a világ

forgatagában egyre inkább elveszítjük a tartós figyelem képességét. Egyre több információt

kiszervezünk, azaz ma már állandóan rendelkezésre áll az okostelefonunk vagy a számítógépünk, így

egyre kevesebbet őrzünk meg az agyunkban, ezzel pedig egyre csekélyebb lesz a tudásunk, és

agyunk kihasználása, igénybevétele is háttérbe szorul. Ez a külső és irányított modern világ olyan

gerjesztett szuggesztiója, amely tulajdonképpen hamisan a tudás illúzióját kelti bennünk. Ez annak a

veszélyét is hordozza, hogy azt hisszük, minden tudás birtokában vagyunk, miközben csak felületes

ismeretekkel rendelkezünk. Az informatikai fejlődés hatására egyre hatalmasabb információáradattal

kell megbirkóznunk. Ennek többek között az a következménye, hogy figyelmünket több dolog között

gyakran váltogatjuk. Ezt azért tesszük, mert ha már megadatott ez az információs bőség, akkor

szeretnénk tisztában lenni mindazzal, ami körülvesz bennünket és rendelkezésünkre áll mint

elérhető információ. Ezt a szuggesztiót ösztönszerűen kielégítjük azzal, hogy az interneten szinte

minden azonnal és bármikor elérhető. A weben hozzáférhető virtuális felhő alapú szolgáltatások

lehetővé teszik, hogy ebbe a tartalékként működő „műagyunkba”, mint egy raktárba, bepakolhassuk

a múltunkat őrző képeket, zenéket, fontos bejegyzéseket, átélt eseményeket, jövőben tervezett

feladatainkat, határidőinket, illetve az egyénileg még lényegesnek tartott tudás- és ismeretanyagot

vagy más egyebet, amit nem óhajtunk agyunkban tárolni. Ez lehetővé teszi, hogy kényelmesen,

agyunkat ezen információktól tehermentesítve csak a jelennel és az ebben kiteljesedő saját

dolgainkkal foglalkozzunk. Tehát ezzel nemcsak a tanulási folyamat által megszerezhető tudás és

megismerés, hanem a múlt és a jövő dolgai is egyre inkább elhanyagolhatóvá válnak agyunk

számára. Ennek a tárhely alapú informatikai technológiának köszönhetően a konkrét, jelen idejű

dolgaink kerülnek számunkra előtérbe, és ezekre összpontosulnak agyi kapacitásaink. 1 Az ilyen

módon kapott szuggesztió hatására lényegtelenné válhat számunkra a körülöttünk lévő külső világ,

az emberek, barátaink, hozzátartozóink és egyéb kapcsolataink, ünnepeink. Régen még

megjegyeztük szeretteink születésnapjának dátumát, ma már felesleges, hiszen tárolja nekünk a

„nagy testvér”, aki különben az informatikai felhő mögé bújva mindenünket alattomosan kifigyelhet.

Agyunk idomul a gyors löketekben érkező információkhoz, és ezzel párhuzamosan elveszítjük az

elmélyültebb gondolkodásra való képességünket. Minél szükségesebbé válik a figyelmünk

megosztása, folyamatos szétaprózódása, annál kevésbé leszünk alkalmasak megélni mély és belső

érzelmeket. Ezen archaikus viselkedési és kapcsolati viszonyok elvesztése megakadályozza az

érzelmeink működését és a társas kapcsolataink kialakítását, ápolását. Ezen felül a világ dolgainak

és működésének megismerése, a lényegi összefüggések összekapcsolása és alkotó jellegű

alkalmazása egyre jobban háttérbe szorul.